Diari Oficial de la Generalitat Valenciana


Sumari del DOGV 6192, del 26-01-2010 (2010/740)

DECRET 22/2010, de 22 de gener, del Consell, pel qual es modifica el Decret 206/2009, de 13 de novembre, del Consell, pel qual es va aprovar el Reglament Orgànic i Funcional de la Conselleria de Justícia i Administracions Públiques.
----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/01/22/22/dof/vci/html**

### Dades del document

Número de DOGV
:   6192

Data del DOGV
:   26-01-2010

Secció del DOGV
:   I. DISPOSICIONS GENERALS

Número del document
:   2010/740


Data del document
:   22-01-2010

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Conselleria Justícia i Administracions Públiques
    * reglament intern
    * administració regional
    * legislació
    * organització administrativa

DECRET 22/2010, de 22 de gener, del Consell, pel qual es modifica el Decret 206/2009, de 13 de novembre, del Consell, pel qual es va aprovar el Reglament Orgànic i Funcional de la Conselleria de Justícia i Administracions Públiques. [2010/740]  
Actualment, de conformitat amb el que preveu l'article 1 del Decret 206/2009, de 13 de novembre, del Consell, pel qual es va aprovar el Reglament Orgànic i Funcional de la Conselleria de Justícia i Administracions Públiques, la Conselleria de Justícia i Administracions Públiques té competències en matèria de modernització.   
En particular, la Direcció General de Modernització exerceix les funcions relatives a l'elaboració, direcció i execució de les polítiques de coordinació dels serveis corporatius de telecomunicacions i dels sistemes d'informació de la Generalitat, així com el disseny, implementació i control de la política de seguretat.   
La Direcció General de Modernització, en l'exercici de les competències que li atribueix el citat Decret 206/2009, de 13 de novembre, i a l'efecte d'una major eficiència en la despesa i en la qualitat dels serveis, ha plantejat la integració de tots els projectes i serveis de telecomunicacions i suport TIC, que són comuns per a l'administració de la Generalitat i el seu sector públic en una única licitació administrativa, i ha acudit als sistemes d'adquisició centralitzada, previstos en els articles 187 i següents, de la Llei 30/2007, de 30 d'octubre, de Contractes del Sector Públic.  
En aquest sentit, encara que el Decret 79/2000, de 30 de maig, del Consell, pel qual es crea la Junta Superior de Contractació Administrativa de la Generalitat, i es regulen els Registres Oficials de Contractes i de Contractistes i Empreses Classificades de la Comunitat Valenciana i les garanties globals, va atribuir a la Junta Superior de Contractació Administrativa de la Generalitat l'adquisició centralitzada de béns i serveis d'utilització comuna de la Generalitat, per raons d'eficàcia, eficiència, estalvi de costos, i atenent l'especialitat de la matèria que serà objecte de contractació, el Consell considera necessari que la Conselleria de Justícia i Administracions Públiques, que té atribuïdes les competències en matèria de serveis corporatius de telecomunicacions, ostente la condició de Central de Contractació, en els termes que preveuen els articles 187 i següents de l'esmentada Llei 30/2007, de 30 d'octubre, de Contractes del Sector Públic, i atribuir-li la competència per a la declaració i adquisició centralitzada dels serveis de telecomunicacions d'ús comú per a la Generalitat i el seu sector públic.   
Així mateix, també resulta necessari dotar a la Direcció General de Modernització de competències suficients per a tramitar els corresponents procediments administratius en matèria de contractació centralitzada, dels esmentats serveis corporatius.   
Procedeix, per tant, realitzar els canvis adients en el Decret 206/2009, de 13 de novembre, del Consell, pel qual es va aprovar el Reglament Orgànic i Funcional de la Conselleria de Justícia i Administracions Públiques.  
Per tot això, de conformitat amb el que estableixen els articles 28.f) i 64 de la Llei del Consell, a proposta de la consellera de Justícia i Administracions Públiques i amb la deliberació prèvia del Consell, en la reunió del dia 22 de gener de 2010,  
DECRETE  
Article únic  
Es modifica el Decret 206/2009, de 13 de novembre, del Consell, pel qual es va aprovar el Reglament Orgànic i Funcional de la Conselleria de Justícia i Administracions Públiques, en els articles i en els termes que figuren en els apartats següents:  
1. Es modifica la redacció de l'article 1, que queda redactat de la manera següent:  
«La Conselleria de Justícia i Administracions Públiques és el departament del Consell a què correspon exercir les competències en matèria de justícia; atribucions sobre el menor infractor derivades de l'aplicació de la Llei Orgànica 5/2000, de 12 de gener, Reguladora de la Responsabilitat Penal dels Menors; contribuir a la prevenció i eradicació de la violència, amb especial atenció a l'exercida sobre la dona; mesures encaminades a evitar la judicialització de conflictes; funció pública; modernització i, en concret, la declaració i adquisició centralitzada de béns i serveis de telecomunicacions, d'ús comú de la Generalitat i el seu sector públic, i gestió de qualitat i inspecció de serveis de l'administració; col·legis professionals; associacions; fundacions, unions de fet; registres i notariat, i relacions amb la Unió Europea, l'Estat i altres comunitats autònomes».  
2. Es modifica la redacció de l'article 16, apartat 6, que queda redactat de la manera següent:  
«6. L'elaboració, direcció i execució de les polítiques de coordinació dels serveis corporatius de telecomunicacions i dels sistemes d'informació de la Generalitat, així com el disseny, implementació i control de la política de seguretat i la tramitació dels procediments necessaris per a l'adquisició centralitzada de tots els béns i serveis esmentats, d'ús comú de la Generalitat i el seu sector públic».  
DISPOSICIÓ FINAL  
Única. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
València, 22 de gener de 2010  
El president de la Generalitat,  
FRANCISCO CAMPS ORTIZ  
La consellera de Justícia i Administracions Públiques,  
PAULA SÁNCHEZ DE LEÓN GUARDIOLA


Còpia Permalink ELI